2002/381/YUTP: Neuvoston päätös, tehty 21 päivänä toukokuuta 2002, yhteisen toiminnan 1999/878/YUTP täytäntöönpanosta osallistumalla Venäjän federaatiossa toteutettavaa asesulkua ja aseriisuntaa koskevaan Euroopan unionin yhteistyöohjelmaan



Virallinen lehti nro L 136 , 24/05/2002 s. 0001 - 0002



Neuvoston päätös, tehty 21 päivänä toukokuuta 2002, yhteisen toiminnan 1999/878/YUTP täytäntöönpanosta osallistumalla Venäjän federaatiossa toteutettavaa asesulkua ja aseriisuntaa koskevaan Euroopan unionin yhteistyöohjelmaan (2002/381/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 23 artiklan 2 kohdan, ottaa huomioon 17 päivänä joulukuuta 1999 hyväksytyn neuvoston yhteisen toiminnan 1999/878/YUTP Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman perustamisesta(1) ja erityisesti sen 3 artiklan, sekä katsoo seuraavaa: (1) Tämän päätöksen tarkoituksena on panna täytäntöön yhteinen toiminta 1999/878/YUTP osallistumalla Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman, jäljempänä "ohjelma", mukaisen asiantuntijaryhmän rahoitukseen. (2) Komissio on suostunut siihen, että sen tehtävänä on valmistella hyväksyttävät hankkeet ja valvoa, että ne pannaan asianmukaisesti täytäntöön. (3) Yhteisellä toiminnalla 1999/878/YUTP perustetun asiatuntijaryhmän hallintokustannuksia varten talousarvioon on 17 päivänä joulukuuta 1999 otettu 535000 euroa. (4) Ohjelman jatkaminen edellyttää lisärahoitusta vuosille 2002 ja 2003. (5) Tätä rahoitusta varten tarvittavien summien ilmoittaminen ilmaisee lainsäätäjän tahtoa ja sen edellytyksenä on, että maksusitoumusmäärärahoja on käytettävissä kunakin varainhoitovuotena, ON PÄÄTTÄNYT SEURAAVAA: 1 artikla Tämän päätöksen tarkoituksena on jatkaa yhteisen toiminnan 1999/878/YUTP 3 artiklan mukaisesti komission asiantuntijaryhmän hallintokustannusten rahoittamista ohjelman päättymiseen saakka. Tämä päätös on tehty jotta komissiossa toimivan asiantuntijaryhmän hallintokustannusten rahoittamista jatketaan ohjelman päättymispäivään saakka. 2 artikla 1. Rahoitusohje 1 artiklassa mainittuihin tarkoituksiin on 645000 euroa. 2. Edellä 1 kohdassa mainitulla määrällä rahoitettavia menoja hallinnoidaan talousarvioon sovellettavien yhteisön menettelyjen ja sääntöjen mukaisesti. 3 artikla Korvataan yhteisen toiminnan 1999/878/YUTP liite III tämän päätöksen liitteellä. 4 artikla Komissio raportoi neuvostolle tämän päätöksen täytäntöönpanosta yhteisen toiminnan 1999/878/YUTP 3 artiklan 1 kohdan säännösten mukaisesti. 5 artikla Tätä päätöstä noudatetaan päivästä, jona se tehdään. Tämän päätöksen voimassaolo päättyy päivänä, jona yhteisen toiminnan 1999/878/YUTP voimassaolo päättyy. 6 artikla Tämä päätös julkaistaan virallisessa lehdessä. Tehty Brysselissä 21 päivänä toukokuuta 2002. Neuvoston puolesta Puheenjohtaja R. De Miguel (1) EYVL L 331, 23.12.1999, s. 11. LIITE "LIITE III Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman mukaisen asiantuntijaryhmän tehtävänkuvaus Yhteisessä toiminnassa 1999/878/YUTP komissiolle annettiin tehtäväksi perustaa Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman mukainen ja sen keston ajan toimiva asiantuntijaryhmä, johon kuuluu komissiossa Brysselissä toimiva toimintapolitiikan ja hankkeiden koordinointiosasto ja Moskovaan sijoitettu hanketta avustava työryhmä, joka raportoi Brysselissä toimivalle toimintapolitiikan ja hankkeiden koordinointiosastolle. Komissio on valikoinut ja nimittänyt ryhmään kolme asiantuntijaa. Päätös tehtiin tiiviissä yhteistyössä jäsenvaltioiden ja korkeana edustajana toimivan neuvoston pääsihteerin kanssa komission laatimien toimenkuvien ja valintaperusteiden pohjalta. Yksi asiantuntija tullaan vielä palkkaamaan. Asiantuntijoilta vaadittavat ominaisuudet muodostuvat seuraavista seikoista: Brysselissä toimivassa toimintapolitiikan ja hankkeiden koordinointiosastossa toimii kolme Euroopan unionin asiantuntijaa sekä osaston päällikkö, jonka komissio on siirtänyt kyseiseen tehtävään. Osastoa avustaa hallinnollisesti yksi sihteeri ja yksi hallintoavustaja. Moskovaan sijoitetussa hanketta avustavassa työryhmässä toimii yksi Euroopan unionin asiantuntija ja yksi paikallinen sihteeri, joka on vielä palkattava. Osaston päällikkö kantaa kokonaisvastuun yhteisen toiminnan täytäntöönpanosta. Hän pitää yllä läheisiä suhteita Euroopan unionin neuvoston puheenjohtajavaltioon, jäsenvaltioihin ja korkeana edustajana toimivaan pääsihteeriin myöhemmin erikseen määriteltävien yksityiskohtaisten sääntöjen mukaisesti. Toimintapolitiikan ja hankkeiden koordinointiin ja kehittämiseen liittyvät tehtävät käsittävät muun muassa seuraavaa: - avustushankkeiden ja niihin liittyvien politiikkojen koordinoinnin tukeminen yhteisön ja jäsenvaltioiden tasolla, - toiminta yhteyspisteenä kansainvälisille aloitteille komission yhteisen tutkimuskeskuksen tukemana, - Euroopan unionin ja jäsenvaltioiden rahoittamia hankkeita koskevan tietokannan perustaminen, - Euroopan unionin asiantuntijoita koskevan, eri politiikan alojen mukaan jakautuvan tietokannan luominen ja ylläpitäminen, - jäsenvaltioiden yhteyspisteverkoston luominen täydentämään toimivaltaisia neuvoston työryhmiä yhteisen toiminnan ja siihen liittyvän toiminnan panemiseksi täytäntöön, - neljännesvuosittain julkaistavien tilanneselvitysten valmisteleminen ja esittäminen, - asesulun ja aseriisunnan yhteistyöaloitetta (Non-Proliferation and Disarmament Co-operative Initiative, NDCI) koskevan konferenssin järjestäminen. Alakohtaisiin tehtäviin kuuluu muun muassa seuraavaa: - kattavan alakohtaisen selvityksen laatiminen, - tärkeimpien alakohtaisten kysymysten perusteellinen analyysi, - hankkeiden nimeäminen tärkeimpien ongelmien ratkaisemiseksi, - neuvostolle esitettävien hankkeiden valmistelu yhteisen toiminnan seurantatoimenpiteiden yhteydessä annettavaa mahdollista rahoitusta varten, - rahoitettavien hankkeiden viimeistely ja toteutus tarvittaessa läheisessä yhteistyössä Moskovaan sijoitetun hanketta avustavan työryhmän kanssa. Moskovaan sijoitetun hanketta avustavan ryhmän erityistehtäviin kuuluu: - tiivis yhteistyö Euroopan unionin rahoittamien hankkeiden parissa työskentelevän henkilöstön kanssa, - tarvittaessa toteutettavuustutkimusten laatimisen tukeminen, - toimiminen yhteydenpitäjänä paikallisiin viranomaisiin ja muiden osallistujamaiden edustajiin, - neuvotteleminen paikallisten viranomaisten kanssa ohjelman toteuttamista varten tarvittavista hallinnollisista järjestelyistä, - jäsenvaltioiden avustaminen kahdenvälisten hankkeiden valitsemisessa ja toteuttamisessa, - teknisen erityisavun helpottaminen."